สกู๊ป : ร้านค้าประชารัฐ ยกระดับเศรษฐกิจฐานราก
สกู๊ป : ร้านค้าประชารัฐ ยกระดับเศรษฐกิจฐานราก
        
     การแก้ไขปัญหาค่าครองชีพ และกระตุ้นเศรษฐกิจให้กับประชาชนระดับฐานราก ถือเป็นนโยบายสำคัญของรัฐบาล พลเอก ประยุทธ์ จันทร์โอชา ที่ต้องการทำให้ทุกคนสามารถใช้ชีวิตอยู่ได้ในยุคเศรษฐกิจปัจจุบัน นำไปสู่การจัดทำโครงการร้านค้าประชารัฐ ที่จะนำของที่จำเป็นมาขายให้กับประชาชนในราคาถูกกว่าท้องตลาด พร้อมกระตุ้นการจับจ่ายใช้สอยในชุมชนอีกทางหนึ่ง 

  สินค้าเครื่องใช้ ทั้งเครื่องอุปโภค และบริโภค ที่วางเรียงรายภายในร้านธงฟ้าประชารัฐ อำเภอปากเกร็ด จังหวัดนนทบุรี เป็นหนึ่งในตัวอย่างของร้านค้าที่รัฐบาล พลเอก ประยุทธ์  จันทร์โอชา นำมาช่วยเหลือค่าครองชีพประชาชน และสร้างความเข้มแข็งทางการค้าของชุมชน และยังใช้กระตุ้นการจับจ่ายใช้สอยด้วย

 กระทรวงพาณิชย์ ในฐานะหน่วยงานที่รับผิดชอบโครงการ จะนำสินค้าที่จำเป็นต่อชีวิตประจำวันจากแหล่งผู้ผลิต มาจำหน่ายราคาถูกกว่าท้องตลาดร้อยละ 15 - 20 มาจำหน่ายให้กับประชาชน ได้นำไปใช้ เป็นหนึ่งตัวเลือกร้านค้าปลีกที่ประชาชนสามารถเข้าถึง และจับต้องได้

  นอกจากนี้ รัฐบาลเตรียมขับเคลื่อนให้เกิดร้านค้าปลีกที่คล้ายกับร้านธงฟ้าประชารัฐ ซึ่งจะเชื่อมโยงกับร้านค้าปลีกชุมชนในเครือข่าย รวมทั้งการร่วมมือกับผู้ประกอบการร้านค้าปลีกชุมชนของกรมพัฒนาชุมชน และสำนักงานกองทุนหมูบ้านและชุมชนเมืองแห่งชาติ ภายใต้โครงการประชารัฐ เพื่อให้ประชาชนสามารถเข้าถึง และครอบคลุมทุกพื้นที่มากขึ้น

      ภายในเดือนกรกฎาคม กระทรวงพาณิชย์ตั้งเป้าขยายร้านค้าประชารัฐให้ได้ 5 พันแห่งทั่วประเทศ และภายในปี 2561 จะสามารถขยายได้ถึง 19,000 แห่งทั่วประเทศ เพื่อให้ประชาชนสามารถมีทางเลือกในการซื้อสินค้าที่จำเป็นต่อการดำรงชีวิตในราคาที่ประหยัด และเกิดความคุ้มค่า สามารถอยู่ได้ในยุคเศรษฐกิจปัจจุบัน

     ขณะเดียวกัน ยังเป็นการพัฒนาและกระตุ้นเศรษฐกิจ ระดับฐานราก  ซึ่งมีความสำคัญต่อการขับเคลื่อนเศรษฐกิจภาครวมของประเทศ เพราะเมื่อมีการจับจ่ายใช้สอยมากขึ้น ก็ทำให้เศรษฐกิจของประเทศมีความคึกคัก และฟื้นตัวได้อีกครั้ง